
Csillagkeletkezés és atomos hidrogén kinematikája: a DDO 43 törpegalaxis esete

Kulcsszavak: hidrogén; színképvonal; törpegalaxis; csillagkeletkezés; adatelemzés
A csillagok születésük, fősorozati fejlődésük és az üzemanyaguk elégetése után lejátszódó folyamatok által hatást gyakorolnak környezetükre: a protocsillagok által keltett szél, a csillagszél és a szupernóvák lökéshullámai turbulens áramlásokat okoznak a helyi csillagközi anyagban. Ez a folyamat segítheti vagy akadályozhatja a további csillagkeletkezést azáltal, hogy helyenként összesűríti a csillagközi gázt, ahol beindulhat a csillagkeletkezés, máshol pedig megritkítja azt.
Mivel a semleges hidrogén a leggyakoribb elemtípus az Univerzumban, nagy valószínűséggel a csillagfejlődés által a helyi gázba vitt energia nyomát felfedezhetjük a hidrogéngáz mozgásában. Ennek ellenére két kutatás (Hunter et al. 2021, Elmegreen et al. 2022) azt találta, hogy a nagytömegű csillagkeletkezési régiók környékén várt többlet turbulens mozgás ebben a forrásban nem fedezhető fel. Ezek a kutatások a HI rádióinterferométeres technikával végzett mérésein alapultak. A dolgozatomban arra keresem a választ, hogy az elemzést leszűkítve a semleges hidrogén színképvonalának vonalszárnyaira, amelyek a lokális jelenségekről adnak információt, felfedezhetünk-e turbulenciatöbbletet. Ehhez a DDO 43 törpegalaxisban megfigyelhető HI tulajdonságait vizsgáltam: elérhető, kalibrált méréseket használtam fel, és a CLASS rádiócsillagászati adatok feldolgozására és elemzésére alkalmas szoftver segítségével a színképvonalak paramétereit tanulmányoztam.
A színképvonalak vonal alatti területének, vonalszélességének és intenzitásának eloszlását összevetettem nagytömegű csillagkeletkezési területeket jelző távoli ultraibolya mérésekkel, az eredményem alapján pedig gyenge korreláció található köztük.



